
Uznesenie Okresný súd Banská Bystrica v exekučnom konaní oprávneného: DÔVERA zdravotná poisťovňa, a. s., so sídlom Einsteinova 25, 851 01 Bratislava, IČO 35 942 436, proti povinným: 1/ A. B., nar. XX.XX.XXXX, 2/ C. B., nar. XX.XX.XXXX, 3/ D. B., nar. XX.XX.XXXX, všetci povinní trvale bytom XXX XX E. F. XXX, zast. zákonným zástupcom: E. G., nar. XX.XX.XXXX, trvale bytom XXX XX E. F. XXX, o vymoženie 403,42 eur, vedenom súdnym exekútorom: JUDr. Ing. Ján Gasper, PhD., Exekútorský úrad Brezno so sídlom Nám. M. R. Štefánika 43, 977 01 Brezno, pod sp. zn. 45EX 711/21, o návrhu povinných v 1/-3/ na zastavenie exekúcie, o sťažnosti povinných 1/ - 3/ voči uzneseniu Okresného súdu Banská Bystrica, vydaného vyšším súdnym úradníkom, sp. zn. 32Ek/1739/2021 dňa 14.02.2025, takto rozhodol: Súd sťažnosť povinných 1/-3/ z a m i e t a . odôvodnenie: 1/ Vyšší súdny úradník vydal dňa 14.02.2025 uznesenie, ktorým zamietol návrh povinných 1/-3/, nakoľko nepreukázali, že dlh poručiteľa (pôvodného povinného v exekúcii) zanikol v dôsledku vyčerpania ceny dedičstva nadobudnutého dedičmi (povinnými 1/-3/). Rozhodnutie právne odôvodnil ustanoveniami § 37 ods. 1, ods. 3, § 61k ods. 1, ods. 2 a ods. 5, § 61l ods. 3 zákona č. 233/1995 Z.z. o súdnych exekútoroch a exekučnej činnosti (Exekučný poriadok) o zmene a doplnení ďalších zákonov v znení neskorších predpisov (ďalej len „Exekučný poriadok“), § 460, § 461 ods. 1, § 470 ods. 1, ods. 2, § 482 ods. 1 a 2 zákona č. 40/1964 Zb. Občiansky zákonník. 2/ Proti rozhodnutiu povinní podali sťažnosť, ktorou ho navrhli zmeniť tak, že súd exekúciu zastaví. 3/ Podľa § 202 ods. 1 druhá veta Exekučného poriadku sudca v exekučnom konaní koná a rozhoduje, ak ide o rozhodnutie, proti ktorému je prípustné odvolanie, a o sťažnostiach proti rozhodnutiam vyššieho súdneho úradníka. 4/ Podľa § 200 Exekučného poriadku na exekučné konanie sa použijú ustanovenia Civilného sporového poriadku (ďalej len „CSP“), ak tento zákon neustanovuje inak. Ustanovenia o prostriedkoch procesného útoku, prostriedkoch procesnej obrany, koncentrácii a intervencii sa nepoužijú. 5/ Podľa § 242 CSP sťažnosť sa podáva v lehote 15 dní od doručenia uznesenia na súde, ktorý napadnuté uznesenie vydal. 6/ Podľa § 250 ods. 1 CSP ak nie je sťažnosť dôvodná, súd sťažnosť zamietne. 7/ Po preskúmaní sťažnosti voči uzneseniu vyššieho súdneho úradníka sudca konštatoval, že bola podaná po zákonom stanovenej lehote. Uznesenie o zamietnutí návrhu povinných 1/-3/ na zastavenie exekúcie, sp. zn. 32Ek/1739/2021 zo dňa 14.02.2025, bolo zákonnému zástupcovi povinných doručené listinne dňa 20.02.2025, o čom svedčí doručenka nachádzajúca sa v exekučnom spise. Lehota na
podanie sťažnosti v zmysle ustanovenia § 242 CSP je 15 dní od doručenia uznesenia, o čom boli povinní i v samotnom uznesení poučení. Táto lehota je zákonná a nemožno ju predlžovať ani skracovať. V exekučnom konaní je tiež vylúčené odpustiť zmeškanie lehoty (§ 201 ods. 1 písm. a/ Exekučného poriadku), a preto nie je možné ani odpustiť zmeškanie lehoty na podanie sťažnosti. Podľa § 121 ods. 5 CSP je lehota zachovaná, ak sa v posledný deň lehoty urobí úkon na súde alebo sa podanie odovzdá orgánu, ktorý má povinnosť ho doručiť; to platí aj vtedy, ak je podanie urobené elektronickými prostriedkami doručené súdu mimo pracovného času. Povinným 1/-3/ tak začala dňom 21.02.2025 plynúť lehota na podanie sťažnosti, pričom márne uplynula dňa 07.03.2025, ktorý bol posledným dňom na podanie sťažnosti (na súde, odovzdaním orgánu, ktorý má povinnosť doručiť ho - na pošte alebo elektronickými prostriedkami). Nakoľko povinní 1/-3/ podali sťažnosť na pošte až dňa 26.03.2025, o čom svedčí odtlačok poštovej podacej pečiatky, urobili tak po lehote a preto musel súd ich sťažnosť ako oneskorene podanú podľa § 250 ods. 1 CSP zamietnuť bez toho, aby sa zaoberal jej obsahom. Poučenie: Proti tomuto uzneseniu nie je odvolanie prípustné (§ 355 ods. 2 CSP). Dovolanie ani dovolanie generálneho prokurátora proti tomuto uzneseniu nie je prípustné 202 ods. 4 Exekučného poriadku).

